Update: 1:26PM E KAUWAI o Jolame Mati, mai Laselevu e Naitasiri ni dua na i vakaraitaki ca eratou vakaraitaka na Tabana ni Bula ena kena sa soli vakarawarawa na rapa ni tatarovi.
E dodonu vei ira na cakacaka ena Tabana ni Bula me ra na qarauna me ra na solia na i vakasala kei na veika me da bula kina na lewenivanua.
E sega ni dodonu me na vakatarai tiko na vakayagataki ni rapa ka solia na dodonu vei ira na noda goneyalewa kei na cauravou me ra sa veiyacovi rawa tiko kei na vica vata na nodra i tokani ni bera ni ra laki vakawati, e kaya o Mati ka sa yabaki 70.
E kaya talega ni kauwai ena kena sa luluqa na bula ni nodra rokovi na noda marama ena noda veikoro kei na noda bula vakaveiwekani na kawa i taukei ena gauna qo.
E liu era dau tabailagotaki na marama, ka sega ni dua na vanua era dau gole kina vakaveitalia na luveda goneyalewa.
E dua na gauna vinaka na gauna e liu, baleta ni dua ga na domo e rogoci, ka se kaukauwa na lawa ni koro, ka gauna vinaka na gauna va- Koloni e Viti.
O au, e dau tataunaka vei au o noqu Nau, ni dodonu meu na waraka ga na gauna meu na vakamau kina, ka sega ni dodonu meu na vakalolomataka na bula ni dua na marama.
Ena gauna e liu, eda se dau vakarorogo ka levu na vosa ni veivakasalataki momona eda dau rogoca mai vei ira na noda qase, e kaya.
E veivakadreti tiko o Mati, e dua eda rawa ni kaya ni sa dua vei ira na qase ena noda i tikotiko ni dodonu vei ira na i tubutubu mera na vakadewataka tiko na vosa mera yalomatua kina na gone era sa tubu cake tiko mai ena gauna oqo.
Ia, e vakadeitaka mai o Atunaisa Dokonaivalu, mai na i soqosoqo ni Fiji Network Plus ni tukutuku e tauri rawa, oya ni 60 na pasede na i tabagone e Viti mai na 546 na kisi e laurai rawa, e tauvi ira na mate ca ni veiyacovi.
O ira na tabagone qo e tiko na nodra yabaki ni bula mai na 20 ki na 39.
E duidui na noda rai na lewenivanua me baleta na ulutaga oqo, ia mai na neitou yasana, na rapa e vakayagataki mo kua kina ni tauvi Tona se na HIV, ka vukea talega na nomu tuvana na gauna cava mo na qai vakaluveni kina.
E kaya o Dokonaivalu, ni loma ni dua na yabaki e rauta ni 300 ki na 500 na i tabagone era dau laki laurai vakavuniwai me laki cula ena tatarovi ni mate ca ni veiyacovi ka sa tete tikoga ena gauna oqo.
E sa vakadeitaki talega mai na Tabacakacaka ni Bula ni rauta ni 70 na goneyalewa lalai, ka ra yabaki 15 lako sobu era sa bukete dole, ka kunei oqo ena tukutuku ni vula sa oti mai na Minisitiri ni Bula.
Oqo e sa vakaraitaka saraga ni levu vei ira na noda i tabagone ka ra yabaki 15 lako sobu, era sa veiyacovi tiko, ka dodonu me da na kauwai sara kina na lewenivanua taucoko ena leqa esa tara tiko na noda bula kei na noda veivuvale.
E vakadeitaka ni ratou sa veivotayaka oti na i soqosoqo na Fiji Network Plus e rauta ni 230,000 na rapa nodra na turaga ena veivanua eso, me vakataka na vale ni danisi, na otela, vei ira na i tabagone era vuli ena koronivuli torocake, vei ira na lewenivanua era gole yani vei ratou kei na veitabana ni bula ena veiyasai Viti.
Na neitou rai o keitou, ni soli ni rapa ena vukea na kena sega ni vakadewataki na mate ca ni veiyacovi ka tarai ira tiko na i tabagone ena gauna nikua, e kaya.
Na Fiji Network Plus e dua na i soqosoqo e tauyavu mai me ra mai qaravi ka ra veitokani vinaka kina na turaga kei ira na marama esa vakadinadinataki ni sa tauvi ira tiko na HIV.
Ena gauna oqo e sa tubu cake tikoga na i wiliwili vou ni lewenivanua e kunei ni sa tiko vei ira na mate oqo.
Eda sa vakadinadinataka kece e Viti, ni mate ca ni veiyacovi kei na bukete dole e dua na leqa e sa tarai keda kece- wili kina na veitikotiko ena loma ni taoni kei na veikoro.
Na nodra sa veiyacovi dole tiko na noda i tabagone, e dua na i ulutaga e dodonu me da na veitalanoataka vakayalomatua na i tubutubu kei na lewenivanua taucoko.
E sa tiko kina na noda i tavi taucoko, e tiko na veika e dodonu me ra na qaqarauni kina na noda i tabagone, o keda na qase cake, na i vakailesilesi ni veitabana ni matanitu kei na veisoqosoqo eso, na lotu, na turaga ni vanua, ena nodra vukei ka tarai cake na nodra bula o ira na luveda me ra gone i tovo vinaka, bula vakaivakarau ka bibi na kena maroroi na bula ni vuvale ena i tovo e kilikili.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn